1.dalykums. **Latgalīšu rūtalis**

L. Latkovskis. BĀRNU RŪTAĻAS. *Dzeive*. Nr.82. 1967.03.01.

**Sīru sīt.** Izplateita rūtaļa ustobā voi uorā, vysbīžuok vosoras laikā zaļā zuolē. Vīns nūsagulst uz zemes voi nu ar mugoru voi vādaru pret zemi. Cyti vīns pēc ūtra jam gulstās vērsā. Tai jī kraunās, cikom rūnās lela skaudze, voi parosti cikom vyss bārnu bors ir sakritis vīnā skaudzē, kod rūnās smīkli un gryusteišonuos. Tys, kas pyrmais nūsagulst uz zemes, teik saukts par sīru. Jo „sīrs" ir spēceigs puika, tod jys nūgryuž nu sevis zemē tūs, kas jam ir uzaguluši vērsā, jo jys ar sovu spāku suoc kustēt un ceļ tūs. Tys otkon roda smīklus un jautreibu. Pēc tam rūtaļa suocās nu jauna un kaids cyts nūsagulst zemē par sīru. Mozs un naspēceigs bārns par sīru navar guļtīs. Šei rūtaļa ir moz organizāta un tai napastuov nūteikti lykumi tai, ka tys ir cytom labi organizātom rūtaļom. Šei rūtaļa nūteik vysvairuok pošplyusmes ceļā.

**Visteņas gyut.** Vīns nu spēles daleibnīkim teik izvālāts par gaili. Tam aizsīn acis un nūstota ustobas tukšā golā, bet cyti daleibnīki sasalosa ustobas pretējā golā. „Gaiļs" izplāstom rūkom stuov pretējā ustobas golā. Tod rūtaļas vadeituojs, kas ir kūpā ar cytim daleibnīkim, sasyt plaukstas treis reizes un „gaiļs" tod izplāstom rūkom dūdās uz daleibnīkim, kas skaituos „visteņas", lai tuos sakartu. Bet visteņas mēginoj klusom tikt „gaiļa" aizmugurē un sasyt tur plaukstas, lai gaili mulsynītu. Tai tys īt, cikom vysas vystas ir sagiutas voi cikom „gaiļs" ir nūsaskraidējis leidz naspākam. Sagyutuos „visteņas" tod stuov vīnā ustobas koktā un nakust, cikom „gaiļs" giun vēļ nasagiutuos „visteņas". Šei ir Zīmassvātku rūtaļa.

**Rudukus raut.** Rūtaļas daleibnīki nūsāst vīns ūtra klēpī, pēc byuteibas na klēpī, bet vīns ūtram storp kuojom un vīns ūtru stypri tur ar rūkom ap vādaru. Vysi sēd ustobā uz greidas voi pogolmā uz zuoleites. Pādejais, kas sēd ryndas golā, teik rauts aiz rūkom. Ruovējs stuov kuojuos. Vysi ”ruduki", kas sēd uz zemes, tur sovus prīškā sādātuojus, cik vīn stypri var. Tai kaidreiz vysu garu “ruduku" ryndu volkoj pa greidu voi pa pogolmu, cikom kaidam rūkas nūgurst un „ruduka saknes" puortryukst. Kod tys nūteik, tod rūtaļa beidzās. Zynoms, rūtaļu var atkuortuot pēc patykas ilgi. Ruovējs parosti ir vīns nu stypruokim rūtaļas daleibnīkim. Dažūs gadejumūs mādz byut vairuok kai vīns ruovējs.

**Trypata**. Rūtaļas daleibnīki sasalosa pi vīnas muojas styura. Vīns rūtaļas daleibnīks teik izvālāts par givēju. Tys ar rūkom sev aizkluoj acis un pīlīk golvu kluot pi pakša, lai naradzātu un nadzērdātu, uz kurīni izkleist puorejī rūtaļas daleibnīki. Givējs skaita leidz 20 voi 30, kai ir nūrunuots. Jys skaita bolsā. Pa tū laiku, cikom jys skaita, puorejī rūtaļas daleibnīki nūsagloboj. Kod jys skaiteišonu ir beidzis, atver acis, atlīc golvu, vērās apkuort un īt puorējus maklātu. Daleibnīki nūsagloboj taidā veidā, ka var puorredzēt muojas pakšu resp. var redzēt maklātoja kusteibas. Pakšs, pi kura ir nūtykuse skaiteišona, ir rūtaļas svareiguokuo vīta, tai sokūt rūtaļas izejas punkts. Tikkū giusteituojs īrauga kaidu nūsaglobuojušu rūtaļas daleibnīku, jam ir juoskrīn atpakaļ pi pakša un jāpīsyt, skali izsaucūt īraudzeituo daleibnīka vuordu, pīm., Juoņs trypatā. Maklātuojam namonūt nūsaglobājušīss rūtaļas daleibnīki mēginoj pīsalaveit pi pakša un aizsist pošu gyusteitēju trypatā. Jo tys nūteik, tod giusteituojs nav breivs, jys palīk otkon par giusteitāju rūtaļas nākūšajā gājīnī. Bīži viņ nūteik saceņseiba: skrīnās giusteitājs, tys ir: maklātuojs un maklātais, kurs pyrmais pīskrīs pi pakša un aizsist, izsaucūt sova pretinīka vuordu. Jo maklātuojs nateik aizsysts, tod jys palīk breivs un nuokušajā rūtaļas guojīnī par maklātāju ir tys, kurs pyrmais ir ticis īraudzeits. Rūtaļa skaituos pabeigta tikai tod, kod vysi nūsaglobuojušīs teik atrosti. Tī, kas ir atrosti, stuov molā un vāroj rūtaļu, jim nav breivi paleidzēt ni tam, kas meklej, ni tim, kas vēļ nav atrosti un kas vēļ ir sovuos paslāptuvēs. Rūtaļas daleibnīku skaits nav īrūbežuots. Šei rūtaļa veicynoj uzmaneibu un veikleibu, sevišķi veicynoj skrīšonu. Šū rūtaļu pīkūp tikai vosorā muojas tyvumā, kur ir vīta nūsaglobuot.

**Māmuļs**. Vīnam aizsīn acis. Pērejī daleibnīki sajyuk sovā storpā, lai māmuļs nazynotu, kur kurais ir. Tod vysi nūstēj māmuļām apkuort un māmuļs ar taustes paleidzeibu mēginoj nūteikt un pazeit rūtaļas daleibnīku. Rūtaļa nūteik klusumā, nivīns nadreikst ni runāt, ni smitīs, lai nadūtu māmuļām īspēju nūteikt pēc bolsa rūtaļas daleibnīku. Tikai tod, kod māmuļs ir aptaustējis rūtaļas daleibnīku, jys nūsauc jē vārdu. Jo jys ir atminējis, tod tys nūstēj molā un minēšona turpynojās ar pārej im, cikom tī teik atmynāti. Šei rūtaļa veicynoj pošsavaļdeibu — savaļdeit grybu runuot un smītīs, nu ūtras puses — nu māmuļa puses, tei veicynoj attapeibu un orientēšonuos spēju. Māmuļs nūzeimoj cylvāku, kas naspēj runāt.

**Dēļus grīzt**. Tys ir parosts laika kavēklis gonim vosorā pļovā uz zaļas zāles. Tei ir individuāla rūtaļa, kura teik izlītuota kai saceņseiba. Vīns nūsagulst zemē uz vādara un rytmiski ceļ augšā golvu, spīžūt pi zemes kuojas, pēc tam ceļ augšā kuojas, spīžūt pi zemes kryutis un golvu. Taidā veidā iznuok šyupuošonuos, pi kam šyupuojūtīs voi kai soka „grīžūt dēļus", nadreikst lītuot rūkas, bet tikai cytus kermiņa muskuļus. Cikom vīns „grīž dēļus", ūtrys stuov molā un skaita, cik reizes tys „dēļu grīzējs" cylojās. Kod tys ir nūguris, tod jys līk mīru. Kaids cyts nuok juo vītā, kas dora taipat. Uzvarātuojs skaituos tys, kas vairuok reizes ir šyupuojīs. Šei rūtaļa atteista ķermeņa muskuļus. Tei ir parosta puiku spēle. Nūsaukums “dēļus grīzt" ir nuocis nu tam, ka lelī cylvāki grīžūt dēļus uz lelajim ēžim, tai sauktim “dēļu ēžim" izdora leidzeigas kusteibas: saleikst un ceļās uz augšu.

**1967.11.01 Dzeive Nr.86**

**Vladislavs D. Bojārs. ZĪMASSVĀTKU RŪTAĻAS**

**Vystu gyusteišona** beja vysuvīgluoko rūtaļa, kas sevišķi patyka bārnim. Kod rūtaļnīki beja sasalasejuši kaidā nūrunotā ustobā, to vīnu izlaseja par vonogu, bet vysi porejī palyka par vystom. Vonogam aizsēja acis ar skusteņu, lai tys niko naradzātu. Tam tod vajadzēja agyusteit vysas vystas: prūtams, storp tom atsaroda ari gaili, kas kukurēja i nasaļove vonogam krist nogūs. Vonogs tod skraidelēja ar izplāstom rūkom i vysaidi izadareja, lai tik kaidu naveižeiguokū vystu sagyutu. Kod vysas vystas beja sagyusteitas, to pādejai vystai beja jopalīk vonoga vītā, i tai rūtaļa socēs otkon nu gola. Lai nabyutu garlaiceigi vīnam vonogam gyustejūt vystas nu pyrmos leidz pat pādejai, to nūrunoja tai, ka par vonogu beja jopalīk tyuleņ tam, kuru pyrmū vonogs sagyva. Vonogs otkon stojos vystu pulkā, palīkūt par vystu. Lai vonogs par daudz nanūsavārstu pa suonim, to vystas vys papļoukšynoja ar plaukstim i taidi pakārdynoja, pa kaitynoja. Tai varēja spēlētīs bez sova gola, ko leidz viņ tei rūtaļa apnyka. Tod suoce kaidu cytu, jo rūtaļu beja daudz.

**Dorzeņā īšona voi kaladošona.** Itamā rūtaļā vysi varēja kūpēji dzīduot i varēja nūsaklauseit dialogu storp vylku i saiminīku voi dzīsmes, rūtaļas teicēju. Kod rūtaļnīki sasalaseja ustobā, tod izlaseits nu tim tyka vylks i koza voi ari uozeits. Puorejī rūtaļnīki ustobas vydā izveidoja riņči i sasačēre rūkom, duorzeņā ījamūt uozeiti voi kozu, bet vylks palyka duorzeņā uorpusē. Itū duorzeņu parosti sauce par Dīva duorzeņu, jo tymā asūšais aizsorguots. Rūtaļnīku riņčs voi duorzeņš dzīžūt guoja apleik ustobas vydam gon uz vīnu, gon uz ūtru pusi, tuopēc mejūt pusēm, lai nanūsagrīztu golvas, sevišķi, tod, kod rūtaļnīku beja pamozuok i riņdžs douorzeņš nabeja lels. Te juopaskaidroj, ka bēržgalīši vuordu ‘vylks’ izrunoj: vulks, taipat kai vyss tim ir „vuss". Rūtaļa ir īdoloma divējuos daļuos: vysim dzīsmes dzīduošona i vylka saruna ar saiminīku voi rūtaļas vadeituoju. Suokums beja taids: duorzeņam grīžūtīs ar vydā ījimtu kozu voi uozeiti, pa duorza apmalēm grūzūtīs vylkam, dzīduoja itai:

Kaladā! Kaladā! Kaladā! Kaladā!

Vulks ai kozu sadarē(ja),

Deveinomi vosoromi,

Kaladā! Kaladā! Kaladā! Kaladā!

Vulks nagaida treju dīnu,

Kreit kozai i mugorā.

Kaladā! Kaladā! Kaladā! Kaladā!

Tai dzīduoja ilgi, pēc vajadzeibas pi vuordim „pīkaladādami". Dzīsmi dzīžūt, parosti rūtaļnīki grīzēs riņdžī apleik patrypynēdami, kadreļa riksī, bet, dzīsmei nūsabeidzūt, guoja apleik mozim sūlim. Pa tū laiku saiminīks voi saimineica nu vylka vaicuoja:

— Kur, veirs, brauksi?

— Iz mežu pēc molkas.

— Kū ai molku dareisi?

— Kurynoišu guni; vuoreišu gali.

— Kur tu gali jimsi?

— Radzu Dīva duorzenī skaistu kazeni (uozeiti).

— Na tovim zūbim ēst!

— Munim! Munim!

Tod suocēs vylka lauzšonuos Dīva duorzeņā īškā, lai sagyutu kazeņu voi uozeiti, bet rūtaļnīki tuo nalaide, duorzeņu sajamūt cīši kūpā i sorgojūt kazeņu. Bet golu golā koza tyka sagiuta, i tūlaik vylks, sātnys palicis, īsaslēdze duorzeņā īškā. Bejušais par kozu voi uozeiti tūlaik topa par vylku, i rūtaļa otkon turpynuojās bez sova gola, koleidz tū rūtaļnīki poši izbeidze, voi nu īsokdami cytu rūtaļu, voi izstaigādami kotrys uz sovu sātu.

**Īkoru daleišona** ari beja interesanta rūtaļa. Saguojuši rūtaļnīki sasāda kur kurais pa ustobas molom. Vadeituojs dabuo ja kaidu gradzynu, kuru tymūs laikūs sauce par īkoru; izlaseja vīnu par daļci, ūtru par mynātuoju i ar dzīduošonu īsasākt rūtaļa. Daļcs īkoru turēja storp obeju rūku dalnom i taidi dale ja rūtaļnīku izplāstajuos rūku dalnuos, ka mynātājs navarēja maneit, kura dalnuos īkors tyka ilykts, jo ikkotrys rūtaļnīks samīdze sovu rūku dalnuos, it kai tamuos byutu ilykts resp. īdaleits gradzyns, šymā gadejumā īkors. Vysi dzīduoja:

Padolu īkorus. — Kam? — Kristeitejam.

Paberu mīzeišus, — Kam? — Vērbeitiomi.

Bēdz, bēdz, Sauleite! Mēnesteņš tevi vojoj!

Ībāga Sauleite apeiņu dārzā;

Nūreiba Sauleitei škebeņu golva.

Pakryta Mēnesteņš aiz kryvaseņa.

Jo mynātuojs, dzīsmei apklustūt, pasauce to vuordu, kuram īkors beja īdaleits, tod jys varēja sēstīs to vītā, bet tys, pi ko tyka atrosts īkors, aizg Padolu īkorus. — Kam? — Kristeitejam.

Paberu mīzeišus, — Kam? — Vērbeitiomi.

Bēdz, bēdz, Sauleite! Mēnesteņš tevi vojoj!

Ībāga Sauleite apeiņu dārzā;

Nūreiba Sauleitei škebeņu golva.

Pakryta Mēnesteņš aiz kryvasena.

ja par mynātuoju. Tai rūtaļa varēja turpynotis ilgi, cikom tos pītyka leidz gausam i porguoja uz cytu rūtaļu. Roguošona, vītejā izrunā rogoišona voi rogu dūšona pastuovēja tymā, ka vysi rūtaļnīki apsāda ap goldu; kotrys turēja sovu lobū rūku uz golda. Plauksti pret goldu i gotovu rodeituoja pērsta pacelšonai, kod kaidam izsauktajam radejumam beja teišam rogs voi rogi. Kotrā gadejumā vajadzēja atminēt, cytaiž pērsta paceļšona navītā voi napaceļšona vītā skaitējuos par grāku. Grākus pēčok vajadzēja izpērkt, bet pagaidom, leidz rūtaļas beigšonai tūs vajadzēja ar kū naviņ aizlikt: ar sovu capuri, skusteņu, gradzynu, cymdim, šalleiti, šņyuci voi kū naviņ cytu. Vysulobok beja aizapērkt ar naudu, bet, dīvamžāl, cīši moz kam beja kaids grošs voi kapeika naudas. Rūtaļa praseja daleibnīku pacīteibas, gudreibas, apkēreibas. Kod vysi jau beja gotovi, tod vadeituojs, cyluodams vysu laiku sovu pērstu, runuoja:

— Rogu, rogu .... v .... v .... v, ū, ū, ū, rogu, rogū ... v, ū ... ožam rogs! — pi tam pādejū izsaceidams cīši kruši, tai ka navarēja apsačert, voi uožam ir rogs, voi nav. Labi, ka ruodeituoja pērsts beja paslīts uz augšu, cytaiž byutu grāks i tū pīsanoktu aizpērkt, i vēļuok byutu joizpērk.

— Rogu, rogu, rogu, rogu.., ū, ū, ...cylvākam rogs! — pēški īsaklidze roguotuojs, i, kurs paslēja sovu pērstu uz augšu, tam tyka grāks. Taida roguošona varēja viļktīs voi vysu augu vokoru, leidz pat apnykumam. Pēčok aizlykumus voi grākus vajadzēja izpērkt. Te socēs vysaida izdūma, kū kuram grēcinīkam likt izdareit, lai ar tū grāku nūleidzynotu i aizlyktū manteņu sajimtu atpakaļ. Vīnam voi vīnai lyka nūdzīdot kaidu dzīsmi voi aizīt aiz cepļa i saukt: „Tēt, mām, as šūgod grybu ženētīs!" un tml. Itaidai rūtaļai beja sova audzynošonas nūzeime tamā ziņā, ka pīradynoja publiski kū runuot, dzīduot voi izdareit. Prūtams, gadejos ari vysaidas puorgaļveibas, i tyka uzdūti naizpyldami dorbi; taidus vacokī cylvāki parosti nūlīdze. Vysu dareja skaiški i tai, kai pīsanuok i Dīvām, i pasauļam byut.

**Naradzamuo atminēšona.** Itei rūtaļa socēs ar tū, ka vīns nu saguojušim rūtaļnīkim tyka nūguldynuots ar golvu uz spylvyna, kas beja nūlykts vadeituojam klēpī. Mynātuojam vajadzēja ar seju gulēt spylvynā. Nu puorejim vīns, pīmāram, padeve gulātuojam sovu rūku, i tam vajadzēja atminēt, kam tei rūka ir; voi ari padeve kaidu manteņu aptausteit; jo tyka atmynāts, tod rūkas padevējs voi manteņa pasnēdzējs gūlēs to vītā pats. Bīži viņ sapļoukšynoja ar rūkom: jo tyka atmynāts eisto pļoukšynuotuoja vords, tam beja gulātojs juoapmej. Tei beja vīnkorša, bet interesanta spēle, kas varēja viļktīs ilgi, puori pusnakts stuņdei. Lai gulātojs uz spylvyna, parosti ar rūkom, salyktom uz mugoras, naškēleitu pa spylvyna storpom īlīkumūs, to taidam vēļ tyka aizsītas acis, lai pavysam naradzātu. Te nūderēja jusšona, tausteišona, šļukšona, prīkšmatu formas i tam ari beja sova audzynošonas i muoceišonas nūzeime. Ka tys tai ir, tū pīruoda pat te, Kanādā myusu dīnos, kur bārnu duorzūs teik izlītota itei ocu aizsīšonas metode; aizsītom acim bārnam dūd rūkuos aptausteit i pasaceit, kas tys ir par prīkšmatu, kas jam ir īdūts rūkuos. Tei ir moceišonas metode, kū myusu senči izlītuoja bārnu, pusaudžu i jaunūs ļaužu resp. jaunotnes audzynošonā seņ seņ atpakaļ. Prīceigī doncuotuoji parosti sasačer rūkuos i īt duorzeņā. Kaidi četri voi seši teik ījimti duorzeņā vydā. Ejūt duorzeņā, īsuoc dzīduot palānom, koleidz vīninīki izlyudz nu duorzeņa ķēdes sev puorinīkus; tod dzīduošona teik pakrušynuota, pat īsuoc it kai kadreli doncot leidz tam, koleidz dzīsmi nūbeidz. Tod tī izsauktī palīk duorzeņa vydā, bet saucēji īt atpakaļ duorzeņā ķēdē. Puorinīki parosti doncojūt aiz mugoras sasačer rūkuos. Parostuos dzīsmes šamā rūtaļā ir itaidas:

Ejom, mes ejom pa kolnim i pa lejom!

Ejom, mes ejom pa kolnim i pa lejom!

Mes radzom, mes radzom jaunūs doncojam;

Mes radzom, mes radzom jaunūs doncojam.

Cik prīceigs puors tūs doncoituoju,

Ai rūkom, kājom pisyzdami;

Cik prīceigs puors tūs doncoituoju,

Ai rūkom, kuojom pisyzdami;

Ai rūkom, kuojom pīsyzdami,

Zami, zami pītupdami.

Voi otkon itaidi:

Kas duorzā? Kas duorzā?

Dundurs duorzā! Dundurs duorzā!

Kas dorbā? Kas dorbā?

Bite duorzā. Bite dorbā.

Bite rūžu duorzeņā,

Bite puču zīdeņā.

Jem tū biteiti,

Dzeņ prūjom dunduri!

Skrīņ pa pļovom,

Lēc pa zīdim,

Itei viņ itei viņ!

Ai, kei tu tū zyņ!

Ak, tu tū miņ!

Itei viņ, itei viņ!

Lēc, lēc, lēc:

Bryukšu, brakšu, brakš!

Ar vuordim „Jem tū biteiti” pajāme sev puorinīku, ūtru rūtaļnīku, bet vuordim: „Lēc, lēc, lēc! dzīžūt, izlyudzējs atstuoj puorinīku, bet pats atsagrīž duorzeņā.

**BLIKATAS**  
  
O. Zvīdris Makašānūs nasaceja sist, bet gon blikatot. Šei rūtaļa ir padūta sovim styngrim lykumim, kuri ir juoīvāroj kotram rūtaļas daleibnīkam. Kai ir razams nu zeimējuma Nr. 1, ir vajadzeiga vāza un blikata. Blikata ir vysmoz trejs reizes eisoka par vāzu. Pyrms spēles suokuma zemē īvalk četrstyuri,k ai radzams zeimējumā Nr. 1 c. Vāza var byut kotram sova, bet blikata ir vysim vīna. Rūtaļas daleibnīku skaits var byut divi voi vairāk, spēlej kotrs pēc kuortas. Lai rūtali īsuoktu, ir vyspyrms jānūskaidroj, kurs pyrmais suoks un tū izšķir tai: vīns nu rūtaļas daleibnīkim pajam vāzu un stateniski pasvīž kaidam nu daleibnīkim, kurs tod vāzu saķer rūkā kai radzams zeimējumā Nr. 2. Tod nu šos vītas uz augšu kotrs rūtaļas daleibnīks satver vāzu un nu apakšas uz augšu rūkas pārjam. Šū guojīni sauc par rūku puorjemšonu. Vīna rūka beiguos ir uz poša vāzas gola, kai ruoda zeimējums Nr. 3. Jo šai pādejai rūkai iznuok vāzu satvert ar pylnu sauju voi plaukstu, tod tīseibas rūtaļu suokt pyrmajam ir naapstreidamas. Jo pādejo rūka vāzu var satvert tikai ar trejs, divi voi vīnu pērstu, tod rūtaļas suokšonas tīseibas izšķir taidā veidā: ar cik pērstim vāza ir satvarta, tik reizes var sist ar blikatu par vāzu ar nūlyuku vāzu izsist nu rūkom un tu dora utrā rūka nu augšas kaiparodeits zeimējumā Nr. 4. Jo vāzas tūrātuojs vāzu ir spējis nūturēt rūkā naizsystu, tod jam ir tīseibas rūtaļu suokt kai pyrmajam. Blikatošona suocās nu četrstyura centra. Tur tod nūvītoj mozu paaugstynuojumu, kas var byut kūceņš voi akmiņs, voi ari vīnkuorši nūdar mozs kryvaseits. Tys kolpoj nūlyukam, lai vāza varātu blikatu uzsist gaisā, resp. pacaltu nu zemes. Tod ar vāzu syt uz blikatas gola vertikāli, kai radzams zeimējumā Nr. 5. Kod blikata ir pacalta gaisā, tai dūd spēceigu sitīni ar vāzu horizontāli ar nūlyuku blikatu aizsist pēc īspējas tuoļuok nu četrstyura. Vysa šuos rūtaļas byuteiba taišni pastuov ikš tam: aizsist blikatu pēc īspējas tuoļuok nu četrstyura un padareit tos īsvīsšonu četrstyurī gryutuoku. Kod blikata nu tos vītas, kur jei ar vāzu sytūt beja aizskrējuse un nūkrytuse, svīžūt ir īmasta atpakaļ četrstyurī, tod blikatu puorjam tuos īsvīdējs. Veikls bļitokuotuojs sovu pretinīku pamateigi nūdzonoj. Kotrs sitīņs par blikatu nūzeimoj vīnu punktu. Vertikālais blikatas paceļšonas sitīņs ir vīns punkts un horizontālais blikatas paceļšonas sitīņs blikatas aizsisšonai tuoļumā ir ūtrs punkts. Taitod normāli ir divi punkti. Var byut ari nasekmeigs sitīņs, kod gaisā pacaltai blikatai horizontāli natruopej, tod īgyun tikai vīnu punktu, kas ir dabuots par blikatas uzsisšonu gaisā. Veikls blitkuotuojs pēc blikatas paceļšonas gaisā var iztaiseit vairuokus vīglus sitīņus un tikai ar pādejū sitīni blikatu aizsyt tuoļumā, lai jys pi vīnas reizes īgyun vairuokus punktus, tys ir: jys īgyun vīnu punktu par kotru pīsitīni blikatai. Jo goduos kaids nasekmeigs sitīņs vertikālā vērzīnī, kod blikata tikai drusku pasaceļ gaisā un tyuleņ nūkreit atpakaļ četrstyurī, voi tikai drusku pasakustynoj nu sovas vītas, tod soka: s a d a g a . Tys zeimoj, ka vysi īprīkš īgyutī punkti ir sadaguši — zaudāti un tam rūtaļas daleibnīkam punktu skaiteišona ir jāsāk nu gola, kas prūtams ir suopeigs zaudējums. Jo blikata nav īsvīsta četrstyurī, tod jū syt tuoļuok nu tuos vītas, kur tei ir nukrytuse. Rūtaļas uzvarētuojs ir tys, kam ir vairuok punktu. Četrstyuram beja sovs nūsaukums, kas tūmār nu atmiņas ir pagaisis. Pīzeime: Varakļānūs soka: blikatas sist un ari blikatuot. Šū rūtaļu spēlēja vysvairāk puikas, bet ari pīaugušī veirīši, parosti svātdines pēcpusdīnēs. Ari cytā laikā tū spēlēja kai laika kavēkli. Šei rūtaļa atteisteja veikleibu. Tai ka tei beja tikai rūtaļa, resp. laika kavēklis un navys kaids produktivs dorbs, tod Varakļānūs teicīņs “blikatas sist” īgyva cytu nūzeimi, prūti — byut bez dorba, tērēt laiku. Tuopēc tam teicīņam roduos negativa nūzeime. Jo pīmāram par kaidu saceja: kū jys dora?, tod atbiļ dēja: „Jys vysu dīnu blikatas syt". Tys zeimoj: jys kleist kaut kur apkuort bez dorba. Tys izteicīņs nu nūruoda, ka blikatu sisšona voi blikatuošona tautā ir bejuse ļūti izplateita. Forma blikata ir mynāta prof. P. Stroda vuordneicā. Latvīšu vuordneica miņ tikai vīnu formu: blikavuot ar nūzeimi slynkuot, Lazdyunē Vydzemē.

DAŽAS LATGOLĀ PAZEISTAMAS RŪTAĻAS

**Voi grapa kungs ir muojuos?** Rūtaļas daleibnīku skaits nairūbežuots. Šū rūtaļu spēlej tiklab ustobā, kai uorā, tūmār vysvairuok zīmas laikā ustobā. Jauni puiši un meitas sastuoj riņķī un sasadūd rūkuos. Vīns nu daleibnīkim nūstuoj riņķa vydā ar vāzu. Tys tod ir grapa kungs. Rūtaļas daleibnīki, turādamīs rūkuos, īt pa saulei un dzīd: „Voi grapa kungs ir muojuos, voi grapa kungs ir muojuos? Graps uz Reigu aizbraucis, nav vēļ muojuos pārnācis." Kod šū panteņu beidz dzīduot, tod tys spēles daleibnīks, kas stuov riņķa vydā un kas ari skaituos grapa kungs, pēški nūsvīž zemē sovu vāzu tai, ka tei nūklaudz vīn. Tamā breidī vysim spēles daleibnīkim vajaga nūsamest tupus uz zemes resp. uz greidas. Kurs tū izdora pādejais, tam ir jāīt riņķa vydā. Cikom cyti dzīd, tikmār tys, kas ir riņķa vydā, atsaspīdis uz vāzas, grīžās riņķī pats ap sevi un vāroj cytus un gaida momentu, kod pēški nūsvīst vāzu. Šei rūtaļa atteista veikleibu un uzmaneibu — spēju ātri nūsatupt ceļūs tamā breidī, kod cylvāks atsarūn īšonas stuovūklī. Tipiskas frazeoloģijas dēļ, kas nav latgaliska, šei rūtaļa uzskotama par īnuokušu. Latgaliski skaņātu: voi grapa kungs ir sātā, un frāze “muojuos puorbraucis" latgaliski byutu: atbraucis uz sātu. Rūtaļu atkuortoj pēc patykas, cik ilgi vīn grib.

II **Pērteņu dadzynot.** Šei ir tipiska vosoras rūtaļa uorā, zuoleitē. Rūtaļas daleibnīki sasastuoj riņķī un turīs rūkās. Vīns ir breivs un īt ryndā apkuort. Kuram rūtaļas daleibnīkam jys pīsyt pi mugoras, tam vajaga skrīt apkuort riņkam pretējā vērzīnī ari pats pīsitējs skrīn, kurs pyrmais apskrīn un teik vakantajā vītā, tys palīk tur, bet kurs atskrīn pāde jais, tam vajaga palikt uorpusē un vajaga skrīnūt apkuort pīsist kaidam un mēģināt apskrīt ātrāk un tikt breivajā vītā. Šei rūtaļa atteista veikleibu skrīšonā. Kas ir naveikls un gauss skrīšonā, tam ir ilgi juopalīk uorpusē un juoskrīn vairuokas reizes apkuort, cikom jys atrūn kaidu, kas ir lānuoks par jū. Ivuoruosim, ka rūtaļas Latgolā sauce par duorzenim. It rūtaļus ir jauns izteicīņs, tamā vītā ogruok saceja: īt duorzeņūs. Saleidzynuojumam šeit der rūtaļas vuordi: Kas duorzā, kas duorzā? Bite rūžu duorzeņā. Kas vuordā, kas vuordā? un t. t. Duorzeņūs guoja jauni un vāci, kai tū nūruoda dzīsme: Cik jauki, cik jauki ir vosoras laiceņā, kod jauni un vaci var staiguot puļceņā. Ir dažas rūtaļas voi duorzeni, kurūs pīsadaleja tikai bārni un jaunīši, bet ir ari taidi, kur pīsadaleja ari vacāki cvlvāki kūpā ar jauneklim.